Hadia Tajik (Arbeiderpartiet), 2013-10-22:
Ofte snakkar ein om velferd som om det berre er offentlege tilbod, men velferd er òg nærleik mellom menneske. Det er fridom til å ta dei vala ein vil, det er tryggleik til å leva det livet ein vil. Historisk sett har me i Noreg aldri vore nærmare desse måla enn me er i dag. Arbeidsløysa er låg, sysselsetjinga er høg, og tilliten mellom menneske er høg. Likevel kan ikkje alle leva som dei ønskjer – anten det er ein far som veit at han må krangla seg til aksept hos sjefen når han skal vera heime med ungane sine, eller det er ein gut som har løyst alle matteoppgåvene og ikkje får utfordringar på sitt nivå på skulen, eller det er ei jente som ikkje tør å gå heim aleine etter fest fordi ho er redd for å verta sårbar for angrep. Det er menneske som dette som står i sentrum for Arbeidarpartiet sin politikk. Me vil ikkje forlata dei for å løysa problema sine heilt aleine, utvikla talentet sitt heilt aleine, eller få bukt med frykta si heilt aleine. Me treng individuell fridom, men òg felles pliktar. Eit samfunn med fridom til enkeltmenneska, men utan forventingar til nokon, er ikkje eit samfunn. Noko av det som held enkeltmenneske saman, er forventingar og tillit til kvarandre. For ingen er så sterk at ein aldri treng støtte, og ingen er så svak at ein aldri kan støtta andre. Det var John Stuart Mill som i si tid formulerte at med fridom kjem ansvar. Det inneber ansvar både for seg sjølv og for kvarandre. Det er òg utgangspunktet for vår justispolitikk: at gjerningspersonen ber ansvar, at han eller ho skal verta stilt ansvarleg, at ingen kan bruka fridomen sin til å krenke andre sin fridom. Det er ei rimelig forventing. Når forventinga likevel vert broten og nokon vert utsett for vald eller overgrep, treng me eit politi som etterforskar og avdekkjer, ei påtalemyndigheit som reiser sak og eit rettsvesen som søkjer rettferd. Derfor har me skjerpa straffene for vald, overgrep, familievald og hatkriminalitet. Derfor har me styrkt ofra si stilling i straffesaker ved å innføra rett til gratis advokathjelp, rett til bistandsadvokat og rett til kontaktperson i politiet i ei rekkje saker. Men me vil aldri slutta å forventa noko, heller ikkje frå personar som har gjort seg skuldig i kriminalitet. Å kjempa mot kriminalitet er òg velferd. Me har ein tilbakeføringsgaranti som handlar om at domfelling og straff ikkje berre skal vera ein slutt, men at det òg skal vera ein start. Eit anna liv er mogleg, òg for dei som har brote lova. For kvar krone me bruker på tilbakeføring, sparer me 6 kr – men framfor alt sparer me liv. Eit moderne samfunn krev løysingar i takt med si tid. Me har menn og kvinner i uniform som utøver sitt arbeid med klokskap og mot, men me har òg i den mest grundige analysen av norsk politi nokosinne fått klare anbefalingar om å tenkja nytt både med omsyn til organisering, til sterkare fagmiljø og erfaringsutveksling mellom distrikta. Det skal me gjera saman med politiet, med fagmiljøa og lokalsamfunna. Politikk er pengar, politikk er prioriteringar, men politikk er òg verdiar. Me vil kjempa mot kriminalitet, og me vil kjempa mot årsakene bak kriminalitet. Det betyr at me vil forebyggja meir for å reparera mindre. Då prioriterer me både økonomisk og politisk, men me prioriterer òg nokre verdiar. Me prioriterer enkeltmenneskas fridom og tryggleik, me prioriterer sterkare fellesskap, me prioriterer eit nært og sterkt politi, sånn at folk har fridom til å ta dei vala dei vil og kan oppleva tryggleik til å leva det livet dei vil.